ai4bharat/Pralekha huggingface dataset:
संरक्षण मंत्रालय
आयएनएस विक्रमादित्य आणि आयएनएस विक्रांतचा एकत्रित सराव
अवकाशाला गवसणी : भारतीय नौदलाच्या बहु-विमानवाहू युद्धनौकांच्या सामर्थ्याचे प्रदर्शन
हिंद महासागर - भारतीय नौदलाने आज बहु-विमानवाहू युद्धनौकांच्या सामर्थ्याचे आणि अरबी समुद्रात 35 हून अधिक विमानांच्या समन्वित तैनातीसह आपल्या प्रचंड सागरी सामर्थ्याचे दर्शन घडवले. नौदलाच्या सामर्थ्याचे हे प्रदर्शन भारताच्या राष्ट्रीय हितांचे रक्षण, प्रादेशिक स्थैर्य राखण्यासाठी आणि सागरी क्षेत्रामध्ये सहकारी भागीदारी वाढवण्याची कटिबद्धता अधोरेखित करते.
हिंद महासागरात आणि त्यापलीकडे सागरी सुरक्षा आणि उर्जा-प्रक्षेपण वाढवण्याच्या भारतीय नौदलाच्या प्रयत्नांमध्ये हा एक महत्त्वपूर्ण टप्पा देखील आहे. या सरावामध्ये आयएनएस विक्रमादित्य आणि स्वदेशी बनावटीच्या आयएनएस विक्रांत या दोन विमानवाहू युद्धनौकां सोबतच विविध जहाजे, पाणबुड्या आणि विमाने यांचा समावेश होता या माध्यमातून सागरी क्षेत्रात भारताचे तांत्रिक कौशल्य प्रदर्शित झाले.
आयएनएस विक्रमादित्य आणि आयएनएस विक्रांत यांच्या सरावाचा केंद्रबिंदू हा 'तरंगणारे सार्वभौम हवाई तळ ' म्हणून सेवा देण्यासह मिग-29 के लढाऊ विमाने, एमएच 60आर, कामोव, सी किंग, चेतक आणि एएलएच हेलिकॉप्टर विमानांच्या विस्तृत श्रेणीसाठी प्रक्षेपण मंच प्रदान करण्यावर होता. हे फिरते तळ कुठेही ठेवले जाऊ शकतात, यामुळे लवचिकता वाढेल, उद्भवणाऱ्या संभाव्य धोक्यांना वेळेवर प्रतिसाद देता येईल आणि जगभरातील आपल्या राष्ट्रीय हितांचे रक्षण करण्यासाठी शाश्वत हवाई मोहिमा राबवण्यात येतील. याव्यतिरिक्त, आपल्या मित्रराष्ट्रांना आश्वस्त करते की, भारतीय नौदल या प्रदेशातील आपल्या 'सामूहिक' सुरक्षा गरजा पूर्ण करण्यासाठी सक्षम आणि सज्ज आहे.
दोन विमानवाहू युद्धनौकांचा यशस्वी सराव हा सागरी प्राबल्य राखण्यासाठी समुद्र-आधारित हवाई सामर्थ्याच्या महत्त्वपूर्ण योगदानाचे एक शक्तिशाली प्रमाण आहे. भारत आपली सुरक्षा यंत्रणा बळकट करत असल्याने, देशाच्या संरक्षण धोरणाला आकार देण्यासाठी आणि प्रादेशिक स्थैर्याला चालना देण्यासाठी विमानवाहू जहाजांचे महत्त्व सर्वोपरी राहील.
पंतप्रधान कार्यालय
देशातील जनतेचे जीवन आणखी सुकर करण्यासाठी भारत तंत्रज्ञानाला अधिकाधिक महत्त्व देत आहे : पंतप्रधान
पंतप्रधान नरेंद्र मोदी यांनी म्हटले आहे की, देशातील जनतेचे जीवन आणखी सुकर करण्यासाठी भारत तंत्रज्ञानाला अधिकाधिक महत्त्व देत आहे. ऋषिकेश येथील एम्स संस्थेने जीवनावश्यक औषधांची जलद वाहतूक करण्यासाठी प्रायोगिक तत्वावर ड्रोन्सची यशस्वी चाचणी केल्यानंतर, केंद्रीय आरोग्य मंत्रालयाने केलेल्या ट्विट संदेशावर पंतप्रधानांनी हा प्रतिसाद दिला. या चाचणी फेरीमध्ये ऋषिकेश येथील एम्स संस्थेमधून क्षयरोगावरील उपचारात वापरल्या जाणाऱ्या 2 किलोग्रॅम औषधांचा साठा सुमारे 40 किलोमीटरचे अंतर  पार करून तेहरी गढवाल जिल्ह्यातील जिल्हा रुग्णालयात पोहोचवण्यासाठी ड्रोनचा वापर करण्यात आला.
ट्विट संदेशात पंतप्रधान म्हणाले:
माहिती आणि प्रसारण मंत्रालय
राष्ट्रीय चित्रपट संग्रहालयात 29 जुलै रोजी अरुण खोपकर यांच्यासह डॉक्युमेंट्री फिल्म क्लब
मुंबई, 25 जुलै 2018
राष्ट्रीय चित्रपट संग्रहालयाच्या सभागृहात 29 जुलै रोजी रविवारी चित्रपट निर्माता अरुण खोपकर यांच्यासह डॉक्युमेंट्री फिल्म क्लब या उपक्रमाचे आयोजन करण्यात आले आहे. या उपक्रमाचा हा चौथा भाग आहे.
दुपारी 4 ते 6 आणि संध्याकाळी 6.30 ते रात्री 9 अशा दोन सत्रात या उपक्रमाचे आयोजन करण्यात आले आहे. अरुण खोपकर यांचे पुरस्कार विजेते पाच माहितीपट यावेळी दाखविण्यात येतील. नारायण सुर्वे, फिगर ऑफ थॉट्स, संचारी,रसिकप्रिया आणि लोकप्रिया अशी या माहितीपटांची नावे आहेत. चित्रपटांसंदर्भात प्रेक्षकांशी संवाद साधण्यासाठी अरुण खोपकर स्वत:ही उपस्थित राहणार आहेत.
पुण्यातील फिल्म ॲण्ड टेलिव्हिजन इन्स्टिट्यूट ऑफ इंडिया  मधून शिक्षण पूर्ण करणारे अरुण खोपकर यांनी विविध विषयांना समर्पित चित्रपट तयार केले असून ते अनेक प्रतिष्ठित चित्रपट महोत्सवांमध्ये प्रदर्शित करण्यात आले आहेत. त्यांच्या चित्रपटांनी अनेक राष्ट्रीय आणि आंतरराष्ट्रीय पुरस्कार पटकावले आहेत, त्यात सर्वोत्कृष्ट चित्रपट/ दिग्दर्शकासाठीच्या सुवर्ण कमळ पुरस्काराचा समावेश असून तब्बल तीन वेळा त्यांनी हा पुरस्कार मिळवला आहे.
चित्रपट रसिक आणि विद्यार्थ्यांना या उपक्रमाच्या निमित्ताने पुरस्कार विजेते माहितीपट पाहण्याची मेजवानी मिळणार आहे.
भारतीय प्रेक्षकांपर्यंत मोठ्या संख्येने माहितीपट पोहोचावेत या हेतूने अरभाट फिल्म क्लब आणि आर्ट एक्सपिरिमेंट्सच्या सहयोगाने राष्ट्रीय चित्रपट संग्रहालयाने हा उपक्रम सुरु केला आहे. लघुपट आणि माहितीपटांमधील वैविध्यपूर्ण विषय रसिकांपर्यंत पोहोचावेत आणि युवा चित्रपट निर्मात्यांना चांगले चित्रपट पाहण्याबरोबरच प्रत्येक चित्रपट निर्मात्याशी संवाद साधण्याची संधी मिळावी हा सुद्धा यामागचा उद्देश आहे.
N.Sapre/M.Pange/P.Malandkar
(Visitor Counter : 55
गृह मंत्रालय
केंद्रीय गृह राज्यमंत्री नित्यानंद राय यांनी पोलीस संशोधन आणि विकास विभागाने प्रकाशित केलेल्या पुस्तकाचे आज नवी दिल्ली येथे अनावरण केले
आपल्या पोलीस दलांसमोर सतत उभ्या ठाकणाऱ्या आव्हानांना तोंड देण्यासाठी क्षमता निर्मिती सुनिश्चित करण्यासाठी पोलीस संशोधन आणि विकास विभाग वचनबद्ध आहे
केंद्रीय गृह राज्यमंत्री नित्यानंद राय यांनी बीपीआर अँड डी अर्थात पोलीस संशोधन आणि विकास विभागाने प्रकाशित केलेल्या पुस्तकाचे आज नवी दिल्ली येथे अनावरण केले. केंद्रीय गृह मंत्रालयाचे विशेष सचिव  व्ही.एस.कौमुदी आणि बीपीआर अँड डी चे महासंचालक बालाजी श्रीवास्तव यांच्यासह गृह मंत्रालयाचे आणि पोलीस दलातील अनेक वरिष्ठ अधिकारी देखील या कार्यक्रमाला उपस्थित होते.
यावेळी केलेल्या भाषणात केंद्रीय मंत्री म्हणाले की बीपीआर अँड डी ही संस्था आपल्या पोलीस दलांसमोर सतत उभ्या ठाकणाऱ्या आव्हानांना तोंड देण्यासाठी क्षमता निर्मिती सुनिश्चित करण्यासाठी वचनबद्ध आहे. नित्यानंद राय म्हणाले की पंतप्रधान नरेंद्र मोदी यांच्या नेतृत्वाखाली केंद्र सरकारने पोलीस दलाच्या आधुनिकीकरणासाठीची एकछत्री योजना 2021-22 ते 2025-26 पर्यंत सुरु ठेवण्यास मंजुरी दिली आहे. या योजनेला केंद्राकडून 26,275 कोटी रुपयांचा निधी मंजूर करण्यात आला आहे. राज्ये आणि केंद्रशासित प्रदेशांतील पोलीस दलांच्या कार्यात सुधारणा करून दलांचे आधुनिकीकरण करण्याच्या केंद्रीय गृह मंत्री अमित शाह यांच्या प्रयत्नांना यामुळे चालना मिळेल. ते म्हणाले की या निर्णयामुळे देशात कायदा आणि सुव्यवस्था, अंतर्गत सुरक्षितता, पोलिसांकडून आधुनिक तंत्रज्ञानाचा अवलंब , अंमली पदार्थ नियंत्रण तसेच मजबूत न्यायवैद्यक यंत्रणा यांच्या विकासातून गुन्हेगारीविरोधी न्याय यंत्रणा अधिक बळकट करण्यात मदत होईल.
केंद्रीय गृह राज्यमंत्री पुढे म्हणाले की, बीपीआर अँड डीच्या महासंचालकांनी आज अनावरण झालेल्या सर्व सहा पुस्तकांची थोडक्यात माहिती दिली आहे. उत्तम मानके आणि उत्कृष्ट पद्धतींना प्रोत्साहन देण्यासाठी हे अत्यंत महत्त्वाचे कार्य असून ते केल्याशिवाय कोणतीही संघटना आव्हानांना तोंड देऊ शकत नाही.
नित्यानंद राय म्हणाले की सायबर गुन्ह्यांविषयी समाजात जागृती निर्माण करणे अत्यावश्यक आहे . मात्र त्यासाठी प्रत्यक्ष समाजात काम करणाऱ्या आपल्या पोलीस दलांना त्याबद्दल प्रशिक्षण दिले जाणे तितकेच महत्त्वाचे आहे , जेणेकरून आपले पोलीस सायबर गुन्ह्यांच्या तपासात सक्रीय आणि परिणामकारक भूमिका निभावू शकतील. “सायबर क्राईम से परिचय”या हिंदी भाषेतील पुस्तकाच्या प्रकाशनामुळे नव्याने उदयाला येत असलेल्या सायबर गुन्ह्यांबाबत माहिती देण्याचे आणि ज्ञानाचा प्रसार करण्याचे उद्दिष्ट साध्य होईल. उपकरणांच्या व्यवस्थापनासाठी पोलीस दलाला असलेली मार्गदर्शकाची गरज भागविणाऱ्या शस्त्र आणि साधनांचा संग्रह देखील विभागाने प्रकाशित केला आहे.
पंतप्रधान कार्यालय
डॉ. बाबासाहेब आंबेडकर यांना त्यांच्या जयंतीनिमित्त पंतप्रधानांनी वाहिली आदरांजली
पंतप्रधान नरेंद्र मोदी यांनी डॉ. बाबासाहेब आंबेडकर यांना त्यांच्या जयंतीनिमित्त आदरांजली वाहिली आहे.
एका ट्विटमध्ये पंतप्रधान म्हणाले;
"समाजातील वंचित आणि शोषित घटकांच्या सक्षमीकरणासाठी आपले जीवन समर्पित करणाऱ्या पूज्य बाबासाहेबांना त्यांच्या जयंतीनिमित्त शतशः नमन. जय भीम!"
सुक्ष्म, लघु आणि मध्यम उदयोग मंत्रालय
प्रधानमंत्री रोजगार निर्मिती अभियानाअंतर्गत पश्चिम क्षेत्राला 304.65 कोटी रुपये कर्ज आणि 100.55 कोटी रुपये अनुदानाच्या रकमेपोटी वितरित
आत्मनिर्भर भारताच्या दिशेने आणखी एक झेप घेत, खादी आणि ग्रामोद्योग अध्यक्ष मनोज कुमार यांनी, प्रधानमंत्री रोजगार निर्मिती अभियानाअंतर्गत, पश्चिम विभागातील 1463 लाभार्थ्यांना  अनुदानापोटी दिली जाणारी मार्जिन रक्कम म्हणून 100.55 कोटी रुपये वितरित केले. PMEGP योजनेअंतर्गत, एकूण 304.65 कोटी रुपयांचे कर्ज मंजूर करण्यात आले आहे. त्यापैकी, महाराष्ट्रातील 654 लाभार्थ्यांना 24.38 कोटी रुपये वितरित करण्यात आले. खादी आणि ग्रामोद्योग विभागातर्फे राबवली जाणारी ही केंद्र सरकारची रोजगाराभिमुख पथदर्शी योजना आहे.
यावेळी बोलतांना, खादी आणि ग्रामोद्योग अध्यक्ष म्हणाले की, पंतप्रधानांचे आत्मनिर्भर भारताचे स्वप्न प्रत्यक्षात उतरवण्यात, प्रधानमंत्री रोजगार निर्मिती योजना महत्वाची भूमिका पार पाडते आहे. खादी आणि ग्रामोद्योग आयुक्तालय, विविध उपक्रमांच्या माध्यमातून, अगदी दुर्गम भागातील कारागिरांना त्यांच्या दारी अत्यंत कमी खर्चात रोजगाराच्या संधी उपलब्ध करुन देत आहे, असे त्यांनी सांगितले. एका समृद्ध, मजबूत, स्वयंपूर्ण आणि आनंदी देशाची उभारणी करण्यासाठी, सर्व लाभार्थ्यांनी आपापले विभाग यशस्वीपणे सांभाळावेत, यासाठी मनोज कुमार यांनी प्रोत्साहन दिले. यामुळे, देशातील बेरोजगार युवकांना आत्मनिर्भर भारताची उभारणी करण्याची प्रेरणा मिळेल, असं ते म्हणाले.
या कार्यक्रमादरम्यान, केव्हीआयसीच्या अध्यक्षांनी “ खादी संवाद” या कार्यक्रमाअंतर्गत, खादी आणि ग्रामोद्योग कारागीर आणि संस्थेचे प्रतिनिधी यांच्याशी संवाद साधला आणि त्यांच्यासोबत भोजनही केले.
जलशक्ती मंत्रालय
इंटरअॅक्टिव्ह मॅप्सचा वापर करुन लोकांना पुराविषयीचा अंदाज आणि सद्यस्थितीची माहिती देण्यासाठी, केंद्रीय जल आयोगाच्या अध्यक्षांनी सुरू केले ‘फ्लड वॉच” नावाचे मोबाईल अॅप
नवी दिल्ली, 17 ऑगस्ट 2023
पूर परिस्थितीशी संबंधित माहिती आणि सात दिवसांपर्यंतचे अंदाज रिअल-टाइम म्हणजेच त्याचवेळी जनतेला देण्यासाठी, केंद्रीय जल आयोगाचे  अध्यक्ष कुशविंदर वोहरा यांनी आज "फ्लडवॉच" हे मोबाईल अॅप्लिकेशन लॉन्च केले.
आयोगाच्या अंतर्गत, विकसित करण्यात आलेल्या वापरकर्त्यासाठी अनुकूल अशा अॅपमध्ये लेखी आणि ऑडिओ माहिती असेल, आणि ही सर्व माहिती दोन भाषांमध्ये उपलब्ध आहे, जसे की, इंग्रजी आणि हिंदी. अॅपमध्ये रिअल-टाइम फ्लड मॉनिटरिंग व्यवस्था असून, त्यामुळे देशभरातील पूरस्थितीवर सतत देखरेख ठेवता येईल. तसेच, या अॅपचा उपयोग, विविध स्त्रोतांमधून रियल टाईम जल डेटा देखील बघता येईल. तसेच, वापरकर्त्यांना त्यांच्या आजूबाजूच्या प्रदेशातील, पूर परिस्थितीची आणि त्याविषयीच्या मार्गदर्शनाची माहिती देखील मिळेल.
इतर प्रमुख वैशिष्ट्यांमध्ये इंटरएक्टिव्ह नकाशा वापरून अंदाज व्यक्त केला जाणार आहे. या संवादात्मक नकाशावरून वापरकर्ते थेट आपले स्थानक निवडून आयोग पूर अंदाज  किंवा सात दिवसांची पूर विषयक स्थिती तपासू शकतील.
वापरकर्त्याने ड्रॉपडाऊनमधून आपले स्थानक निवडल्यानंतर, नकाशावर ते स्थान झूम केले जाईल. अॅपवर, राज्यवार/खोऱ्यानिहाय पूराचा 24 तासांपर्यन्तचा अंदाज किंवा पूर स्थिती सांगितली जाईल. ड्रॉपडाउन मेनूमधून विशिष्ट स्थानके निवडून, राज्यानुसार किंवा नदी खोऱ्यानुसार माहिती मिळवली जाऊ शकेल.
वापरकर्ता-अनुकूल अॅप अॅन्ड्रॉइड मोबाईलवर उपलब्ध आहे, हे अॅप गुगल प्ले स्टोअरवरून मोफत डाऊनलोड करता येईल. हे अॅप लवकरच अॅपल iOS वर देखील उपलब्ध होईल.S.Patil/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 84
अर्थ मंत्रालय
आर्थिक व्यवहार विभाग, भारत सरकार आणि न्यू डेव्हलपमेंट बँक यांच्या संयुक्तपणे विद्यमाने “सामाजिक पायाभूत वित्तपुरवठा आणि डिजिटल तंत्रज्ञानाचा वापर” या विषयावर व्हर्च्युअल चर्चासत्राचे आयोजन
नवी दिल्ली, 11 मे 2021
भारत ब्रिक्स अध्यक्षपद , 2021 या अंतर्गत आर्थिक आणि वित्तीय सहकार्य कार्यक्रमांतर्गत आर्थिक व्यवहार विभाग, अर्थ मंत्रालय भारत सरकार आणि न्यू डेव्हलपमेंट बँक  “सामाजिक पायाभूत वित्तपुरवठा आणि डिजिटल तंत्रज्ञानाचा वापर” या विषयावर 13 मे 2021 रोजी संयुक्तपणे एक व्हर्चुअल चर्चासत्र आयोजित करणार आहेत.
कोविड 19 महामारीने सामाजिक पायाभूत सुविधांमध्ये गुंतवणूकीचे महत्त्व पुन्हा अधोरेखित केले आहे आणि प्रगत व उदयोन्मुख अर्थव्यवस्थांमध्ये डिजिटल तंत्रज्ञानाच्या फायद्याचे महत्त्व देखील पटवून दिले आहे. भेडसावणारी सर्व आव्हाने सर्वांसाठी विशेषत: ब्रिक्स राष्ट्रांसाठी सारखीच आहेत. सामाजिक, आर्थिक आणि डिजिटल विकासाशी संबंधित लाभ सामायिक करणे आणि पुढे जाण्याचा मार्ग आखण्यासाठी शाश्वत यंत्रणा तयार करण्याची यात मोठी क्षमता आहे.
या चर्चासत्रात सार्वजनिक आणि खाजगी क्षेत्रातील उच्च स्तरीय प्रतिनिधी सहभागी होतील आणि 21 व्या शतकातील सामाजिक पायाभूत वित्तपुरवठा आणि डिजिटल तंत्रज्ञानाच्या वापराच्या प्रमुख मुद्यांवर भर दिला जाईल.
पॅनेल चर्चा आणि दोन संकल्पना सत्रादरम्यान, पुढील विविध विषयावर चर्चा होणार आहे
- शाश्वत विकासाला चालना देण्यासाठी सामाजिक पायाभूत सुविधांमध्ये गुंतवणूकीचे महत्त्व
- सामाजिक पायाभूत अर्थसहाय्याशी संबंधित आव्हाने दूर करण्यासाठी पावले उचलणे
- खाजगी क्षेत्राचा सहभाग वाढवण्यासाठी प्रकल्पांची जोखीम दूर करणे
- कोविड -19 नंतरच्या काळात आरोग्य आणि शिक्षण सेवा वाढविण्यासाठी सामाजिक पायाभूत सुविधांमध्ये डिजिटल तंत्रज्ञानाचे एकत्रीकरण करण्याचे महत्व
आणि
5. ब्रिक्स देशांमध्ये पायाभूत सुविधांना वित्तसहाय्य पुरवण्यासाठी व्यवहार्य मॉडेल्स आणि साधनांचा शोध घेणे यावर चर्चा होणार आहे.
केंद्रीय आर्थिक व्यवहार विभागाचे सचिव अजय सेठ यांचे उद्घाटनपर भाषण होईल. त्यानंतर अध्यक्ष न्यू डेव्हलपमेंट बँकेचे अध्यक्ष मार्कोस ट्रॉयजो यांचे भाषण होईल. कोलंबिया विद्यापीठाच्या शाश्वत विकास केंद्राचे संचालक प्रा. जेफ्री डी. सॅक्स यांचे उद्घाटन सत्रात बीजभाषण होणार आहे.
Jaydevi PS/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 114
पंतप्रधान कार्यालय
स्वच्छ भारत मिशनने आपल्या गरीब माता आणि भगिनींचे जीवन सक्षम केले आहे: पंतप्रधान
नवी दिल्ली, 6 एप्रिल 2023
पंतप्रधान नरेंद्र मोदी म्हणाले की, संपूर्ण देशासाठी ही आनंदाची बाब आहे की स्वच्छ भारत मिशनने आपल्या गरीब माता-भगिनींचे जीवन सक्षम करण्याचे काम केले आहे.
गरीब माता आणि भगिनींसाठी शौचालयाचे महत्त्व दर्शविणारी एक सर्जनशील चित्रफीतही मोदी यांनी सामायिक केली.
पंतप्रधान आपल्या ट्विट संदेशात म्हणाले;
"संपूर्ण देशासाठी ही आनंदाची बाब आहे की स्वच्छ भारत मिशनने आपल्या गरीब माता-भगिनींचे जीवन सक्षम करण्याचे काम केले
आहे...."S.Thakur/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
आरोग्य आणि कुटुंब कल्याण मंत्रालय
कोरोना विषाणू संदर्भात आरोग्य सचिवांनी व्हिडीओ कॉन्फरन्सिंगद्वारे राज्यांच्या तयारीचा घेतला आढावा
नवी दिल्ली, 4 फेब्रुवारी 2020
कोरोना विषाणू संदर्भातल्या व्यवस्थापनाच्या राज्ये / केंद्र शासित प्रदेशांच्या सज्जतेचा, आरोग्य आणि कुटुंब कल्याण सचिव प्रीती सुदान यांनी आज व्हिडिओ कॉन्फरन्सिंगद्वारे आढावा घेतला. राज्य आणि केंद्रशासित प्रदेशांचे आरोग्य सचिव, नौवहन, परराष्ट्र व्यवहार, नागरी हवाई वाहतूक, पर्यटन, गृह मंत्रालयाचे वरिष्ठ अधिकारी यांच्यासमवेत हा आढावा घेण्यात आला.
केंद्रीय स्तरावर संबंधित मंत्रालयांच्या समन्वयाने विविध खबरदारीच्या उपाय योजना हाती घेण्यात आल्याची माहिती यावेळी देण्यात आली. पंतप्रधान कार्यालय, केंद्रीय आरोग्य आणि कुटुंब कल्याण मंत्री, कॅबिनेट सचिव परिस्थितीवर नियमित आणि बारकाईने लक्ष ठेवून आहेत. कोरोना संदर्भात सज्जता, आतापर्यंत हाती घेण्यात आलेल्या उपाययोजना याबाबत दररोज माहिती घेण्यात येत आहे.
जागतिक पातळीवरची परिस्थिती लक्षात घेऊन नव्या व्हिसाबाबत तात्पुरते निर्बंध घालण्यात आल्याचा पुनरुच्चार त्यांनी केला. कोरोना संदर्भात सूचनाही जारी करण्यात आल्या असून, यासंदर्भात जागृती निर्माण करण्याचे आवाहनही त्यांनी केले.
राज्ये आणि केंद्रशासित प्रदेशांना अधिक दक्ष राहण्याच्या सूचना त्यांनी दिल्या.
21 विमानतळ, आंतरराष्ट्रीय बंदरे आणि सीमांवर प्रवाशांची तपासणी करण्यात येत आहे. आतापर्यंत 777 विमानांमधल्या 89500 प्रवाशांची तपासणी करण्यात आली. 454 नमून्यांची चाचणी करण्यात आली असून, त्यापैकी 451 निगेटिव्ह तर तीन पॉझिटिव्ह आढळल्याची माहिती त्यांनी दिली.
R.Tidke/N.Chitale/D.Rane
(Visitor Counter : 94
राष्ट्रपती कार्यालय
पारसी नववर्षाच्या पूर्वसंध्येला राष्ट्रपतींच्या शुभेच्छा
(नवी दिल्ली, 16 ऑगस्ट 2019
राष्ट्रपती रामनाथ कोविंद यांनी पारसी नववर्षाच्या पूर्वसंध्येला देशवासियांना शुभेच्छा दिल्या आहेत. त्यांनी आपल्या संदेशात म्हटले आहे, ‘पारसी नववर्षानिमित्त सर्व देशबांधवांना विशेषत: माझ्या पारसी बंधु आणि भगिनींना मी शुभेच्छा देतो. देशाची समृद्धी आणि कल्याणामध्ये पारसी समुदायाने मोठे योगदान दिले असून आपल्या विशिष्ट संस्कृतीने देशाला अधिक समृद्ध केले आहे. नववर्षाचा हा सण तुम्हा सर्वांच्या आयुष्यात आनंद आणि भरभराट घेऊन येवो तसेच एकता आणि बंधुभावाप्रती आपली वचनबद्धता अधिक बळकट होवो.’
B.Gokhale/S.Kane/P.Kor
शिक्षण मंत्रालय
दिव्यांग मुलांसाठी डिजिटल शिक्षणाचे स्त्रोत
दिव्यांगत्व असलेल्या विद्यार्थ्यांच्या शिक्षणासाठी डिजिटल स्त्रोतांची निर्मिती करताना उपयुक्त ठरणाऱ्या “दिव्यांग मुलांसाठी ई-साहित्य विकसित करताना पाळावयाच्या मार्गदर्शक सूचना” 8 जून 2021 ला जारी करण्यात आल्या असून त्या पुढील संकेतस्थळावर उपलब्ध आहेत: https://www.education.gov.in/sites/upload_files/mhrd/files/CWSN_E-Content_guidelines.pdf
या मार्गदर्शक सूचनांच्या माध्यमातून खालील सुधारणा सुचविण्यात आल्या आहेत:
शिक्षण घेऊ इच्छिणाऱ्या सर्वांच्या शिक्षणविषयक गरजा पूर्ण करण्यासाठी सार्वत्रिक शिक्षण संरचनेतील तत्वांवर आधारित आणि सहजतेने उपलब्ध होणारी डिजिटल पाठ्यपुस्तके
कानाने ऐकू न शकणाऱ्या विद्यार्थ्यांसाठी खुणांच्या भाषेतील व्हिडिओ, आणि
पुरवणी ई-साहित्य – यामध्ये वरील 1 आणि 2 क्रमांकात वर्णन केलेले शिक्षण साहित्य वगळता आणखी इतर प्रकारचे ई-साहित्य
दैनंदिन जीवनातील व्यक्तिगत पातळीवर पुरेशी ठरतील अशा कौशल्यांच्या शिक्षणावर मुखत्वे लक्ष केंद्रित करण्यात आले आहे कारण त्यामुळे या दिव्यांग विद्यार्थ्यांना त्यांची संवाद आणि भाषा विकसित करणे वा सुधारणे, साक्षरता आणि साधी गणितीय कौशल्ये यांचा विकास, स्वतःच्या गरजा आणि भावना समजण्यासाठी तसेच इतर संज्ञानात्मक कार्यांसाठी स्व-जाणीवेचे विकसन, व्यावसायिक आणि रोजगाराशी संबंधित कौशल्ये, आवडीची कार्ये आणि छंद विकसित करणे इत्यादींसाठी खूप फायदा होणार आहे.
आत्मनिर्भर भारत कार्यक्रमाचा भाग असलेल्या पंतप्रधान ई-विद्या कार्यक्रम या 17 मे 2020 ला सुरु करण्यात आलेल्या सर्वसमावेशक उपक्रमामधून बहुविध पद्धतीने शिक्षण घेण्याच्या सर्व पद्धतींमध्ये सुसंगती आणणे शक्य व्हावे म्हणून डिजिटल तसेच रेडियोद्वारे प्रसारित होऊ शकणाऱ्या शैक्षणिक कार्यक्रमांचे एकत्रीकरण करण्याचे प्रयत्न करण्यात येत आहेत. या उपक्रमामुळे दृष्टी आणि श्रवण शक्तींबाबत दिव्यांग असणाऱ्या विद्यार्थ्यांसाठी विशेष ई-साहित्य विकसित करण्यासोबतच रेडियो, कम्युनिटी रेडियो आणि पॉडकास्ट यांचा अधिकाधिक वापर तसेच दीक्षा पोर्टलवर क्यूआर कोड अर्थात जलद प्रतिसाद देणारे सांकेतिक कोड असलेली इयत्ता पहिली ते बारावी ची डिजिटल स्वरूपातील पाठ्यपुस्तके अपलोड करणे सहज शक्य होणार आहे.
केंद्रीय शिक्षण मंत्री धर्मेंद्र प्रधान यांनी राज्यसभेत लिखित उत्तराद्वारे ही माहिती दिली.
पंतप्रधान कार्यालय
पंतप्रधान 5 फेब्रुवारी रोजी देणार हैदराबादला भेट
11 व्या शतकातील भक्तीमार्गाचे संत श्री रामानुजाचार्य यांच्या 216 फूट उंट पुतळ्याचे करणार राष्ट्रार्पण
पंतप्रधान आंतरराष्ट्रीय अर्ध-उष्ण कटीबंधीय कृषी संशोधन केंद्राच्या  50 व्या वर्धापन दिनाच्या सोहळ्याला आरंभ करणार, संस्थेच्या कृषी संशोधन केंद्राच्या दोन सुविधांचे उद्घाटन करणार
पंतप्रधान नरेंद्र मोदी 5 फेब्रुवारी 2022 रोजी हैदराबादला भेट देणार आहेत दुपारी 2.45 च्या सुमारास ते हैदराबादच्या पटट्णसेरू आंतरराष्ट्रीय अर्ध-उष्ण कटीबंधीय कृषी संशोधन केंद्राच्या प्रांगणात आंतरराष्ट्रीय अर्ध-उष्ण कटीबंधीय कृषी संशोधन केंद्राच्या पन्नासाव्या वर्धापन दिनाच्या सोहळ्याचा आरंभ करतील.
11व्या शतकातील भक्तीमार्गीय संत रामानुजाचार्य यांच्या 216 फूट उंच पुतळा - समतेचा पुतळा- त्यांचे स्मरण करून देतो. त्यांनी विश्वास, जात आणि वंश यासह जीवनाच्या कोणत्याही स्तरावर समतेच्या कल्पनेचा पुरस्कार केला. पंचधातू म्हणजे सोने, चांदी, तांबे, पितळ आणि झिंक या पच धातूंनी हा पुतळा साकार झाला आहे. आणि हा बैठक स्थितीतील पुतळा जगात सर्वाधिक उंचीचा पुतळा आहे. हा 54 फूट उंच अश्या भद्रवेदी नामक इमारतीवर उभारला असून, त्या इमारतीमध्ये डिजिटल वैदिक ग्रंथालय व संशोधन केंद्र, प्राचीन भारतीय लिखाण, नाट्यगृह, शैक्षणिक गॅलरी आहे व त्यात रामानुजम यांचे कार्य प्रदर्शित केले आहे. या पुतळ्य़ाची कल्पना रामानुजाचार्य आश्रमाचे चिन्ना जीयार स्वामी यांची आहे.
या कार्यक्रमात रामानुजाचार्य यांच्या जीवन आणि शिकवणुक यांच्यावर 3D सादरीकरण करण्यात येणार आहे. समतेच्या पुतळ्याभोवताली असलेल्या दिव्य देसम च्या 108 कोरीव मंदिरांनाही पंतप्रधान भेट देतील.
रामानुजाचार्य यांनी राष्ट्रीयत्व, लिंग, वंश, जात किंवा पंथ या सर्वांना समान मानून लोकांच्या उद्धारासाठी अथक कार्य केले. समतेच्या पुतळ्याचे अनावरण हा बारा दिवस चालणाऱ्या रामानुजन सहस्त्राब्धी समारंभाचा एक भाग आहे. रामानुजाचार्य यांच्या 1000 व्या जयंतीनिमित्त हा सोहळा सध्या सुरू आहे.
या भेटीच्या सुरवातीलाच पंतप्रधान आंतरराष्ट्रीय अर्ध-उष्ण कटीबंधीय कृषी संशोधन केंद्राच्या  50 व्या वर्धापन दिनाच्या सोहळ्याला आरंभ करतील. आंतरराष्ट्रीय अर्ध-उष्ण कटीबंधीय कृषी संशोधन केंद्राच्या पिकांसाठी असलेल्या हवामानबदल संशोधन सुविधा तसेच जलद गतीने लागवण आणि वाढ सुविधा या दोन्हींचे ते उद्घाटन करणार आहेत. या दोन्ही सुविधा अशियातील आणि अर्ध-सहारण आफ्रिकेतील छोट्या जमिनीचे मालक असलेल्या शेतकऱ्यांसाठी आहेत. पंतप्रधान आंतरराष्ट्रीय अर्ध-उष्ण कटीबंधीय कृषी संशोधन केंद्राच्या खास तयार बोधचिन्हाचे अनावरण करतील आणि या सोहळ्याच्या संस्मरणार्थ टपाल तिकीट प्रदर्शित करतील.
आंतरराष्ट्रीय अर्ध-उष्ण कटीबंधीय कृषी संशोधन केंद्र ही एक आंतरराष्ट्रीय संस्था असून आशिया आणि अर्थ सहारातील वाळवंट यावर कृषीसंबंधी संशोधन करते. शेतकऱ्यांना सुधारित पिकांचे वाण आणि हायब्रीड पुरवते तसेच छोट्या शेतकऱ्यांना कोरडी जमीन लागवडीखाली घेऊन हवामान बदलाच्या संकटाला तोंड देण्यासाठी सहाय्य करते.
गृह आणि शहरी व्यवहार मंत्रालय
हवामानबदल विषयक जागरुकता मोहीम आणि राष्ट्रीय छायाचित्रण स्पर्धा
नवी दिल्ली, 3 जानेवारी 2022
केंद्रीय गृहनिर्माण आणि शहरी व्यवहार मंत्रालय  हवामान बदल जागरूकता मोहीम आणि राष्ट्रीय छायाचित्रण स्पर्धा आयोजित करत आहे. गुजरातमध्ये सूरत येथे 4 आणि 5 फेब्रुवारी, 2022 रोजी ‘आजादी का अमृत महोत्सव- स्मार्ट शहरे: स्मार्ट शहरीकरण’ कार्यक्रमाच्या आधी होणाऱ्या कार्यक्रमांचा भाग म्हणून ही स्पर्धा 26 जानेवारी 2022 पर्यंत सर्व सहभागींसाठी खुली असेल. ही मोहीम आणि स्पर्धा या दोन्हीचा उद्देश हवामान बदलामुळे निर्माण झालेल्या आव्हानांविषयी जागरुकता निर्माण करणे, सहभागींमध्ये त्याबाबतच्या कल्पनांपासून तोडगे शोधण्यासाठी प्रोत्साहित करणे आणि हवामान बदलविषयक कृतीला चालना देणे हा आहे.
हवामान जागरुकता मोहीमः
या मोहिमेत महानगरपालिका आयुक्त आणि स्थानिक शासन संस्थांचे प्रमुख आणि स्मार्ट सिटींचे सीईओ यांना त्यांच्या शहरातील शाळा आणि महाविद्यालयांसह शैक्षणिक संस्थांमधील युवा वर्गाला शहरी हवामान बदल आणि शाश्वत विकास या संदर्भातील आव्हानांना तोंड देण्याच्या उपक्रमांमध्ये सहभागी करून घेण्याच्या उद्देशाने समाविष्ट करण्यात आले आहे. शहरांमध्ये याचा एक भाग म्हणून खालीलपैकी एक किंवा अनेक उपक्रम आयोजित होतील.
- हवामान बदल जागरुकता मोहीम : हवामान बदल आणि शाश्वत उपाययोजनांबाबत शहरातील अधिकारी शैक्षणिक संस्थांमध्ये जागरुकता निर्माण करतील.
- हवामान बदलविषयक समाज माध्यम मोहीम: शहरी अधिकारी समाज माध्यमांवर जागरुकता मोहीम राबवतील ज्यामध्ये महापौर/ महानगरपालिका आयुक्त/ स्मार्ट सिटी सीईओ यांसारखे शहरी नेते हवामान बदलाविषयी माहिती देत राहतील ज्यावर त्यांच्या शहरात अंमलबजावणी केली जाईल.
- छायाचित्रण स्पर्धेला प्रोत्साहन : हवामान बदलाच्या संकल्पनेवर आधारित शहर स्तरीय छायाचित्रण स्पर्धा आयोजित केली जाईल.
या स्पर्धेचे तपशील https://niua.org/c-cube/content/climate-change-awareness-campaign येथे उपलब्ध आहेत.
राष्ट्रीय छायाचित्रण स्पर्धा:
यामध्ये सहभागी होणाऱ्यांना भारतीय शहरांवर झालेले हवामान बदलांचे परिणाम ठळकपणे दर्शवणारी आणि त्यावर व्यक्ती, समुदाय किंवा शहर प्राधिकरणाने अवलंब केलेल्या उपाययोजना दाखवणारी छायाचित्रे सादर करण्यासाठी आमंत्रित करण्यात येत आहे. या स्पर्धेत सहभागी होण्यासाठी दोन श्रेणीत छायाचित्रे सादर करावी लागतील.
- शहरांवर हवामान बदलाचा परिणाम
- शहरातील हवामान विषयक उपाययोजना
छायाचित्रांचा विषय,कंपोझिशन आणि तंत्र यांच्या आधारे छायाचित्रांची निवड केली जाईल. इच्छुक छायाचित्रकार आणि हवामान बदल क्षेत्रातील कार्यकर्त्यांना या स्पर्धेत सहभागी होण्यासाठी त्याबाबतच्या तपशीलाची माहिती https://niua.org/c-cube/content/national-photography-competition येथे उपलब्ध आहे. ही छायाचित्रे 26 जानेवारी 2022च्या मध्यरात्रीपर्यंत सादर करता येतील.
आजादी का अमृतमहोत्सव
आजादी का अमृतमहोत्सव हा भारताच्या स्वातंत्र्यानंतरच्या 75 वर्षातील भारताची प्रगती आणि देशाच्या लोकांचा गौरवशाली इतिहास, संस्कृती आणि कामगिरी यांचे स्मरण करणारा आणि तो साजरा करणारा उपक्रम आहे.Jaydevi PS/S.Patil/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 220